למה זקנים לא שומעים טוב? מחקר חדש | רשימות על מדע ופיוטים קצרים | דודי גולדמן
אחד מכל שני נשים וגברים בגיל 70 ומעלה סובל מירידה חריפה בשמיעה והפתרונות הקיימים כיום של מכשירים תוך אוזניים להגברת השמיעה לא תמיד פותרים את הבעיה שכן הם מגבירים את כל הקולות, ולא רק קול מסוים, למשל של הדובר. והנה צוות של מדענים מאוניברסיטת תל אביב ומאוניברסיטת מרילנד בארה"ב מצא כי הבעיה של איבוד שמיעה בזיקנה נובעת כתוצאה של אובדן של תאי שיער – התאים המפעילים את עצב השמיעה באוזן הפנימית.
במחקר שפורסם בכתב העת המדעי Nature Communications הראו ד"ר רונה הרצנו, ראש מעבדה לחקר החירשות ומומחית למחלות שמיעה וניתוחים לשחזור השמיעה בבית הספר לרפואה של אוניברסיטת מרילנד בבולטימור, ד"ר רני אלקון, מומחה לביו-אינפורמטיקה בבית הספר לרפואה של אוניברסיטת תל אביב וד"ר אפרת אליהו, מומחית למוות והישרדות של תאים וראש מעבדה בבית הספר לרפואה של בית החולים 'מאונט סיני' בניו יורק, כי הסיבה לאובדן השמיעה בקרב זקנים נעוצה באובדן תאי שיער באוזן הפנימית. "תיפקודם התקין של תאים אלה תלוי בחלבונים הדרושים לפעילותם הספציפית, ובחלבונים נוספים המגנים עליהם מפני מוות תאי. לכן, כדי לברר מה גורם למות תאי השיער באוזן, ביקשנו בתחילה לזהות את הגנים שמובילים ליצירת אותם חלבונים, האחראים על תקינות התאים ושרידותם לאורך זמן", סיפר דר' אלקון.
לאחר ניסויים בעכברים התברר כי חלבון מסוים, RFX, שעד כה היה ידוע על תפקידים שונים שלו בגוף החי, ממלא תפקיד חשוב וייחודי בתאי השיער באוזן הפנימית וכי פעילותו התקינה חיונית לשמיעה ועם העלייה בגיל של האורגניזם, כמותו הולכת ופוחתת והיא אשר גורמת לירידה חריפה בשמיעה.
"הגילוי הזה עתיד להביא לפיתוחן של שיטות טיפול חדשות, כמו למשל ייצור תאי שיער במבחנה והשתלתם באוזן", אמרה דר' הרצנו, בוגרת של הפקולטה לרפואה באוניברסיטת תל אביב.
ערך זה פורסם ב-אוקטובר 19, 2015 מאת madanotes ב-המחר הנועז ותויגה ב-זיקנה, חירשות, רפואה, שמיעה.
http://wp.me/sWk2o-tov